ZMLUVA O DIELO

č. doplní objednávateľ pred podpisom Zmluvy o dielo

*uzavretá podľa zákona č. 343/2015 Z. z. o verejnom obstarávaní o zmene a doplnení niektorých zákonov v znení neskorších predpisov a podľa § 536 a násl. zákona č. 513/1991 Zb., obchodného zákonníka, v platnom znení*

I.  
ZMLUVNÉ STRANY

* 1. **Objednávateľ**

Názov Mesto Levoča

Sídlo Námestie Majstra Pavla, 054 01 Levoča

Štatutárny orgán Ing. Miroslav Vilkovský, MBA – primátor mesta

IČO 00329321

DIČ 2020717754

Bankové spojenie UniCredit Bank Slovakia, a.s., Levoča

IBAN SK45 1111 0000 0010 1934 5046

*(ďalej len „Objednávateľ“)*

* 1. **Zhotoviteľ**

Názov : ..............................

Sídlo : ..............................

IČO : ..............................

DIČ : ..............................

IČ DPH : ..............................

Bankové spojenie : ..............................

IBAN : ..............................

štatutárny orgán : ..............................

Zapísaná v:   ..............................

Zástupca oprávnený konať:

a) vo veciach technických : ..............................

b) vo veciach realizácie : ..............................

Telefón/fax : ..............................

e-mail : ..............................

*(ďalej len „Zhotoviteľ“)*

II.  
Východiskové podklady

1. Táto zmluva o dielo (ďalej len „ZoD“) je výsledkom procesu verejného obstarávania zákazky s nízkou hodnotou na poskytnutie služieb s názvom: **„Dom meštiansky, Námestie Majstra Pavla č. 47 v Levoči, ÚZPF č.2936/1– projektová dokumentácia“**, ktorý vykonal objednávateľ v súlade s § 117 Zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní").

# III. PREDMET ZMLUVY

1. Predmetom tejto zmluvy je zhotovenie diela, t. j. vypracovanie a dodanie architektonickej štúdie, vypracovanie a dodanie projektovej dokumentácie pre stavebné povolenie a pre realizáciu stavby **„Dom meštiansky, Námestie Majstra Pavla č.47 v Levoči, ÚZPF č.2936/1– obnova objektu“**. Predmetom tejto zmluvy je aj dodanie rozpočtových nákladov stavby a výkazu výmer.
2. Zhotovením diela s uvádzaným názvom stavby v projektovej dokumentácii: „**Dom meštiansky, Námestie Majstra Pavla č. 47v Levoči, ÚZPF č.2936/1- obnova objektu“** (ďalej len dielo) sa rozumie vypracovanie týchto stupňov prípravnej a projektovej dokumentácie: **architektonickej štúdie,** vypracovanie **projektovej dokumentácie pre stavebné povolenie** s cieľom získať právoplatné stavebné povolenie na stupni dokumentácie pre stavebné povolenie a  **vypracovanie projektovej dokumentácie pre realizáciu stavby** „**Dom meštiansky, Námestie Majstra Pavla č. 47 v Levoči, ÚZPF č.2936/1 – obnova objektu“** (ďalej len „projektová dokumentácia).
3. Zhotoviteľ sa zaväzuje, že za podmienok dohodnutých v tejto zmluve, vo vlastnom mene, na vlastnú zodpovednosť vykoná pre objednávateľa dielo v rozsahu potrebnom pre spracovanie projektovej dokumentácie, vypracovanie a dodanie kompletnej projektovej dokumentácie pre stavebné konanie a realizáciu stavby vrátane rozpočtu a plánu bezpečnosti a ochrany zdravia pri práci (ďalej len „BOZP“).
4. Predmetom zmluvy nie je výkon autorského dozoru. Autorský dozor bude predmetom samostatnej zmluvy v dobe realizácie stavby.

# IV. ROZSAH, OBSAH,TECHNICKÉ PODMIENKY A SPOSOB VYKONANIA DIELA

1. Zhotoviteľ sa zaväzuje, že vypracuje projektové dokumentácie a to v rozsahu:

**OBSAH ARCHITEKTONICKEJ ŠTÚDIE**

A) Sprievodný správa,

B) Súhrnná technická správa,

C) Grafická časť – pôdorysy jestvujúceho stavu, pôdorysy navrhovaného stavu, vizualizácie

D) Aproximatívny prepočet

**Obsah a rozsah projektovej dokumentácie pre stavebné povolenie** (ďalej len „**DSP**) bude v súlade s vykonávacím predpisom k stavebnému zákonu podľa § 8 – 9 vyhlášky MŽP SR č. 453/2000 Z. z. Obsah jednotlivých častí DSP bude spracovaný podľa odporúčaného Obsahu a rozsahu projektu stavby prikladaného k žiadosti o stavebné povolenie – podľa Prílohy č. 2 Sadzobníka pre navrhovanie ponukových cien projektových prác a inžinierskych činnosti, UNIKA ( ďalej len Sadzobník)

**OBSAH A ČLENENIE DOKUMENTÁCIE DSP**

A) Sprievodný správa,

B) Súhrnná technická správa,

C) Celková situácia stavby (zastavovací plán),

D) Koordinačný výkres stavby,

E) Dokumentácia stavebných objektov (stavebná časť),

F) Projekt protipožiarnej bezpečnosti stavby,

G) Projekt organizácie výstavby,

H) Dokumentácia prevádzkových súborov,

I) Celkové náklady stavby,

J) Doklady.

**Časti A., B., C., D., E.** budú spracované podľa odporúčaného rozsahu podľa vyššie uvedených príloh Sadzobníka. Dokumentácia bude vyhotovená v rozsahu, ktorý je potrebný k vydaniu stavebného povolenia. Zhotoviteľ vypracuje aj ďalšie časti dokumentácie, pokiaľ si ich vyžiadajú zainteresované orgány a organizácie v procese stavebného konania.

**Časť F.** Projekt organizácie výstavby bude obsahovať projekt organizácie výstavby s odhadom predpokladanej doby výstavby.

**Časť H**. Celkové náklady na zhotovenie stavby – orientačný prepočet bude obsahovať celkové náklady, ktoré súvisia s prípravou, realizáciou stavby a s uvedením stavby do užívania.

**Časť J**. Doklady budú obsahovať doklady z prerokovania DSP pre účel vydania stavebných povolení v zmysle Sadzobníka UNIKA – Sadzobník pre navrhovanie ponukových cien PP.

**Obsah a rozsah projektovej dokumentácie pre realizáciu stavby (**ďalej len **„DRS**) bude projektom pre stavebné povolenie **so zapracovanými** pripomienkami z prerokovania a podmienkami stavebného povolenia, **dopracovaný do úrovne podrobností** potrebných pre zhotovenie stavby, doplnený o ďalšie údaje, t.j. o požiadavky na akosť a technické vlastnosti stavby vrátane jednotných podkladov na spracovanie ponukovej ceny (tzn. kvalitatívne a kvantitatívne parametre) v potrebných podrobnostiach s obsahom a rozsahom podľa Sadzobníka pre navrhovanie ponukových cien projektových prác– UNIKA, príloha č. 3 Odporúčaný podrobný rozsah a obsah jednotlivých častí realizačného projektu.

**OBSAH A ČLENENIE DOKUMENTÁCIE DRS:**

A) Sprievodný správa,

B) Súhrnná technická správa,

C) Celková situácia stavby (zastavovací plán),

D) Koordinačný výkres stavby,

E) Dokumentácia stavebných objektov podľa členenia na profesie a dodávky

E1) Dokumentácia stavebných objektov

E2) Dokumentácia inžinierskych objektov

F) Projekt organizácie výstavby vrátane plánu BOZP

G) Dokumentácia prevádzkových súborov (technologická časť)

H) Celkové náklady stavby,

I) Doklady.

**Časti A., B., C., D., E**. budú spracované podľa odporúčaného rozsahu podľa vyššie uvedených príloh Sadzobníka. Dokumentácia bude vyhotovená v rozsahu, ktorý je potrebný k realizácií stavby.

**Časť E2** - Dokumentácia inžinierskych objektov bude obsahovať aj výkazy výmer stavebných prác, výpisy a zoznamy stolárskych, zámočníckych a klampiarskych výrobkov, betónových a iných prefabrikátov, dokumentácia zabudovaných strojov a zariadení, ktoré sú súčasťou stavebnej časti. Taktiež bude obsahovať aj statický výpočet na preukázanie stability objektu a ktorý stanoví zásady statického a dynamického pôsobenia na nosnú konštrukciu.

**Časť F** - bude obsahovať situáciu zariadenia staveniska, časový plán výstavby vrátane plánu BOZP. Doklady podľa potreby riešenia POV: zápisy o prerokovaní napojenia ZS na inžinierske siete, komunikácie, telekomunikačnú sieť, o možnostiach uloženia odpadov.

**Časť H** - Celkové náklady stavby - náklady jednotlivých stavebných a inžinierskych objektov a častí DRS - kontrolný položkový rozpočet vrátane krycích listov rozpočtu - výkazy výmer - súhrnný rozpočet

Dokumentácia DRS bude tvoriť prílohu súťažných podkladov pre výber zhotoviteľa stavby v následnej použitej metóde verejného obstarávania. Pri vypracovaní dokumentácie je nutné rešpektovať § 42 zákona o verejnom obstarávaní (Súťažné podklady). Dokumentácia musí obsahovať podrobné vymedzenie predmetu zmluvy s uvedením všetkých okolností, ktoré budú dôležité na plnenie zmluvy a na vypracovanie ponuky. Predmet zákazky musí byť opísaný jednoznačne, úplne a nestranne na základe technických požiadaviek podľa Prílohy č. 3 k zákonu č. 343/2015 Z. z. o verejnom obstarávaní. Technické požiadavky sa nesmú odvolávať na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby, ak by tým dochádzalo k znevýhodneniu alebo k vylúčeniu určitých záujemcov alebo tovarov, ak si to nevyžaduje predmet zákazky. Takýto odkaz možno použiť len vtedy, ak nemožno opísať predmet zákazky podľa odseku 2 § 42 zákona o verejnom obstarávaní dostatočne presne a zrozumiteľne a takýto odkaz musí byť doplnený slovami „alebo ekvivalentný“.

1. Identifikácia územia a stavby: parcela KN - C 31, druh pozemku: zastavaná plocha a nádvorie o výmere 891 m2, zapísaná na LV č. 1, katastrálne územie Levoča, súpisné číslo stavby 47, druh chránenej nehnuteľnosti – pamiatková rezervácia
2. Zhotoviteľ vyhlasuje, že je oprávnený a odborne spôsobilý vykonávať dielo podľa tejto zmluvy.
3. Zhotoviteľ vykoná dielo podľa tohto článku v spolupráci s osobami oprávnenými na vykonávanie vybraných činností vo výstavbe. Zodpovednosť zhotoviteľa za riadne a včasné vykonanie diela tým zostáva nedotknutá.
4. Zhotoviteľ podľa bodu 4.1. tejto zmluvy dodá **vypracovanie architektonickej štúdie** v 6-tich vyhotoveniach v písomnej tlačenej (grafickej) forme a 2x v elektronickej forme na CD/DVD nosiči alebo inom ekvivalentom nosiči vo formáte PDF, **vypracovanie projektovej dokumentácie pre stavebné povolenie** v 6-tich vyhotoveniach v písomnej tlačenej (grafickej) forme a 2x v elektronickej forme na CD/DVD nosiči alebo inom ekvivalentom nosiči vo formáte PDF a vypracovanie projektovej dokumentácie pre realizáciu stavby v 6-tich vyhotoveniach v písomnej tlačenej (grafickej) forme a 2x v elektronickej forme na CD/DVD nosiči alebo inom ekvivalentom nosiči vo formáte PDF.
5. Položkovitý rozpočet bude predložený 3x v tlačenej forme, 1x v elektronickej forme na CD/DVD nosiči alebo inom ekvivalentom nosiči a výkaz výmer 1x v elektronickej forme na CD/DVD nosiči alebo inom ekvivalentom nosiči.
6. Počas spracovania projektovej dokumentácie treba vychádzať z nasledovných podkladov: - z projektovej dokumentácie - *Zameranie meštianskeho domu, Námestie Majstra Pavla č.47,* spracovaný v r.03/2008, autor projektu Ing. arch. Magdaléna Janovská.
7. Dielo bude financované z vlastných finančných zdrojov verejného obstarávateľa a z programu Prešovského samosprávneho kraja **PROGRAM2: Podpora obnovy kultúrnych pamiatok UNESCO a národných kultúrnych pamiatok.** Dotácia sa poskytuje na základe Uznesenia č.491/2020 Zastupiteľstva Prešovského samosprávneho kraja (ďalej len „PSK“) zo dňa 22.6.2020 a predstavuje refundáciu podielu výdavkov vynaložených na realizáciu projektu v rámci Výzvy na predkladanie žiadosti o poskytnutie dotácie pre rok 2020“ Výzva pre región“ schválenej uznesením Zastupiteľstva PSK č.392/2020 zo dňa 13.2.2020 a Uznesením Zastupiteľstva PSK č.467/2020 zo dňa 29.5.2020 na financovanie projektov v zmysle VZN PSK č.78/2019 v platnom znení.
8. V zmysle zmluvy č.422/2020/DPR uzavretá na základe VZN č.78/2019 o poskytnutí dotácii z vlastných príjmov PSK sa zhotoviteľ zaväzuje, že **dodrží základné princípy v zmysle Manuálu PSK v oblasti informovania a publicity prostredníctvom propagácie podľa manuálu PSK vo všetkých dokumentoch a písomných výstupoch projektovej dokumentácie, ktoré budú obsahovať:**

* odkaz na Prešovský samosprávny kraj a erb Prešovského samosprávneho kraja v súlade s požadovanými grafickými štandardmi v VZN č.34/2013 o symboloch PSK a používaní
* logo výzvy
* názov projektu
* prijímateľ podpory
* výška dotácie

**V.  
CENA DIELA**

1. Cena za zhotovenie diela je doložená zhotoviteľom na základe predloženej cenovej ponuky zo dňa .............. **pre každý stupeň realizácie diela samostatne (**príloha č.1) a predstavuje sumu

Spracovanie architektonickej štúdie .............................. EUR

Vypracovanie projektovej dokumentácie pre stavebné povolenie .............................. EUR

Vypracovanie projektovej dokumentácie pre realizáciu stavby .............................. EUR

**Cena diela celkom .............................. EUR**

(slovami: xxx EUR)

V prípade neplatcu DPH sa uvedie celková navrhovaná zmluvná cena. Na túto skutočnosť upozorní zhotoviteľ v ponuke.

1. Cena za zhotovenie diela je maximálna a zahrňuje všetky náklady spojené s vypracovaním diela a poskytnutím súčinnosti a úpravou diela v zmysle čl. III, IV tejto zmluvy.
2. V prípade zastavenia plnenia predmetu zmluvy v súlade s ustanoveniami tejto zmluvy bude vykonaný predmet zmluvy odsúhlasený podľa stupňa rozpracovanosti a podľa skutočne vykonaných prác a nákladov v zmysle tejto zmluvy zo strany zhotoviteľa. Odsúhlasenie rozpracovanosti sa uskutoční do 30 dní odo dňa predloženia dokladov zo strany zhotoviteľa. Za deň dodania sa v tomto prípade pre účely zákona č. 222/2004 Z.z. o dani z pridanej hodnoty v znení neskorších predpisov považuje deň odsúhlasenia rozpracovanosti objednávateľom.
3. V  cene za dielo podľa čl. V. bodu 5.1 tejto zmluvy sú obsiahnuté všetky hlavné a vedľajšie náklady, ktoré sú nutné pre výkony zhotoviteľa a všetko, čo je potrebné k úplnému, riadnemu, funkčnému, termínovo a vecne primeranému realizovaniu v častiach, ako aj v celku, predovšetkým ale:
   * + náklady na vyhotovenie dokumentácie v požadovanom rozsahu,
     + náklady podporných zamestnancov vrátane tlmočníkov a prekladateľov,
     + náklady na všetky posudky, analýzy, výpočty,
     + náklady na kopírovanie projektovej dokumentácie, podkladov, výkresov v rozsahu podľa tejto zmluvy, svetlotisky, fotografie,
     + všetky vedľajšie a režijné náklady, ktoré sú potrebné pre dokonalú a kompletnú realizáciu všetkých prác zhotoviteľa v častiach, ako i v celku,
     + náklady na poskytnutie licencií za užívanie autorského práva tejto zmluvy.
4. K zmene zmluvnej ceny môže dôjsť:
   * + v prípade zmeny sadzby DPH a iných administratívnych opatrení štátu,
     + v prípade rozšírenia alebo zúženia predmetu **Zmluvy** zo strany objednávateľa,
     + v prípade nevykonania niektorých projektový prác, resp. činností uvedených v tabuľke ocenený výkaz položiek – cena diela celkom zo strany zhotoviteľa, ak sa tieto ukážu v priebehu prác ako nepotrebné.

**VI.  
ZHOTOVENIE DIELA A TERMÍNPLNENIA**

1. Zhotoviteľ sa zaväzuje dielo zhotoviť v lehote:

**Spracovanie a dodanie architektonickej štúdie. ................................................................. 05/2021**

**Vypracovanie a dodanie projektovej dokumentácie pre stavebné povolenie................... 10/2021**

**Vypracovanie a dodanie projektovej dokumentácie pre realizáciu stavby...................... 09/20****22**

1. Ak zhotoviteľ pripraví dielo na odovzdanie pred termínom v bode 6.1. tohto článku, objednávateľ je povinný toto dielo prevziať aj v skoršom ponúkanom termíne.
2. Dielo bude odovzdané po dokončení každého stupňa projektovej dokumentácie samostatne na základe písomného protokolu o odovzdaní a prevzatí diela podpísaného objednávateľom a zhotoviteľom. Deň podpisu protokolu oboma zmluvnými stranami sa považuje za deň prevzatia každého stupňa projektovej dokumentácie samostatne objednávateľom. Zhotoviteľ nie je v omeškaní s plnením záväzku, ak mu objednávateľ neposkytol potrebnú súčinnosť.
3. Počas plnenia záväzku zhotoviteľa diela vymedzeného v článku III. a IV. tejto zmluvy sa uskutočnia pracovné stretnutia a to približne po 50 %-nej rozpracovanosti a 80 %-nej rozpracovanosti projektovej dokumentácie každého stupňa projektovej dokumentácie. Pracovné stretnutia sa uskutočnia v sídle objednávateľa. Obsahom pracovných stretnutí bude kontrola stavu plnenia predmetu zmluvy. Termín pracovných stretnutí sa určí vzájomnom dohodou objednávateľa a zhotoviteľa.
4. Zhotoviteľ sa zaväzuje spolupracovať v procese verejného obstarávania na výber zhotoviteľa stavebných prác podľa projektovej dokumentácie a poskytnúť objednávateľovi stavebných prác súčinnosť pri vysvetľovaní projektovej dokumentácie a výkazu výmer v priebehu procesu verejného obstarávania. Súčinnosť podľa tohto bodu zmluvy poskytne zhotoviteľ diela bezodkladne; najneskôr do troch (3) pracovných dní od požiadania objednávateľa, resp. po vzájomnej dohode oboch zmluvných strán v závislosti od rozsahu požiadavky. Zhotoviteľ sa zároveň zaväzuje zapracovať do diela opodstatnené pripomienky, ktoré vyplynú v rámci procesu verejného obstarávania, stavebného konania a pri realizácii stavby.
5. Zhotoviteľ sa zaväzuje na riadne a včasné splnenie diela podľa tejto zmluvy. Lehoty podľa tohto článku neplynú po dobu, ktorú zhotoviteľ nemôže plniť svoj záväzok pre neposkytnutie súčinnosti zo strany objednávateľa.
6. Objednávateľ sa zaväzuje, že riadne dokončené dielo prevezme za podmienok stanovených v tejto zmluve, a že za jeho zhotovenie zaplatí dohodnutú cenu podľa článku V. tejto zmluvy.

**VII.  
 PLATOBNÉ PODMIENKY**

1. Fakturácia a úhrada faktúr za plnenie predmetu zmluvy sa bude realizovať za každý stupeň projektovej dokumentácie samostatne po ich protokolárnom odovzdaní a prebratí.
2. Objednávateľ sa zaväzuje uhradiť zhotoviteľovi cenu za vykonanie diela na základe faktúry zhotoviteľa, vystavenej po prevzatí samostatne každého stupňa diela objednávateľom, so splatnosťou 30 dní odo dňa doručenia faktúry objednávateľovi, a to bezhotovostným prevodom na účet zhotoviteľa uvedeného v záhlaví tejto zmluvy.
3. Zhotoviteľ zodpovedá za správnosť a úplnosť faktúry, ktorá musí mať náležitosti daňového dokladu v zmysle Zákona č.222/2004 Z.Z. o dani z pridanej hodnoty v znení neskorších predpisov: označenie faktúry a jej číslo, názov a sídlo zmluvných strán, IČO, DIČ, IČ DPH, číslo zmluvy, opis vykonaného diela a deň odovzdania diela, deň vystavenia a odoslania faktúry, deň splatnosti faktúry, označenie bankového spojenia zhotoviteľa a číslo účtu, rozsah diela, fakturovanú čiastku, pečiatku a podpis oprávnenej osoby. Faktúra sa vyhotovuje v 4 (štyroch) originálnych vyhotoveniach.
4. V prípade, že faktúra nebude spĺňať náležitosti riadneho daňového dokladu, objednávateľ požiada zhotoviteľa o jej opravu a doplnenie. Lehota splatnosti plynie až od doručenia opravenej faktúry.
5. Podkladom pre úhradu ceny za dielo bude zástupcami objednávateľa a zhotoviteľa potvrdený protokol o odovzdaní a prevzatí etapy diela a následne vystavená a objednávateľovi doručená faktúra zhotoviteľa.
6. Objednávateľ neposkytuje preddavky ani zálohové platby na plnenie predmetu zmluvy.
7. Faktúry budú predkladané v štyroch originálnych vyhotoveniach pričom Objednávateľ obdrží tri (3) vyhotovenia a Zhotoviteľ jedno (1).

**VIII.  
ZÁRUČNÁ DOBA A ZODPOVEDNOSŤ ZA VADY**

1. Zhotoviteľ zodpovedá za to, že predmet tejto zmluvy bude zhotovený podľa platných právnych predpisov, technických noriem a podmienok tejto zmluvy, a že bude mať vlastnosti dojednané v tejto zmluve.
2. Zhotoviteľ poskytuje objednávateľovi záruku na dielo, ktorá začína plynúť od dátumu odovzdania a prevzatia každého stupňa projektovej dokumentácie samostatne a končí nadobudnutím právoplatnosti kolaudačného rozhodnutia stavby, na ktorú bolo dielo vypracovávané.
3. V prípade, že sa počas záručnej doby preukáže najmä nekvalita a neúplnosť diela, prípadne budú zistené iné vady diela napr. nezrovnalosti v stavebnej časti, nesúlad s výkazom výmer, chýbajúce časti projektovej dokumentácie na jednotlivé časti diela, ktoré sú nevyhnutné pre realizáciu a správne fungovanie stavby, chybne uvedené rozmery, počty kusov jednotlivých prvkov, nesprávne použitá technológia a podobne, má objednávateľ nárok požadovať od zhotoviteľa bezplatné odstránenie vád diela. Rovnako má objednávateľ nárok požadovať od zhotoviteľa náhradné plnenie vždy vtedy, ak projektová dokumentácia kvalitatívne nezodpovedá účelu a povahe diela na jej základe zhotovovaného. Ak sa zmluvné strany nedohodnú inak, lehota na odstránenie vád bude10 dní odo dňa obdŕžania písomnej reklamácie oprávnenej vady diela. Uvedené sa nevzťahuje na situáciu, ak zhotoviteľ vzhľadom na charakter stavby nemohol ani pri vynaložení odbornej spôsobilosti predvídať všetky okolnosti potrebné pre zhotovenie diela v zmysle tejto zmluvy (napr. pri odkrytí časti stavby), v takom prípade sú oprávnené zmluvné strany uzatvoriť dodatok v zmluve v súlade s §18 Zák. o verejnom obstarávaní č. 343/2015 Z.z.
4. Nároky objednávateľa z riadne reklamovanej vady sa riadia príslušnými ustanoveniami Obchodného zákonníka č. 513/1991 Zb. v platnom znení.
5. Uplatnením nárokov z vád diela nie sú dotknuté nároky objednávateľa na náhradu škody alebo na zmluvnú pokutu.
6. Zhotoviteľ predloží pred podpisom tejto zmluvy objednávateľovi doklad preukazujúci poistenie zodpovednosti za škodu zhotoviteľa v zmysle § 12 Zákona SNR č. 138/1992 Zb. v znení neskorších predpisov vo výške min. 50 tisíc Eur.
7. V prípade, že počas plynutia záručnej doby alebo počas realizácie diela zhotovovaného podľa spracovanej projektovej dokumentácie budú zistené nedostatky, vady projektovej dokumentácie alebo chýbajúce časti nevyhnutné pre zhotovenie a riadne užívanie diela ako celku a v dôsledku uvedených skutočností vznikne preukázateľne objednávateľovi finančná alebo materiálna škoda, je objednávateľ oprávnený uplatňovať si náhradu tejto škody od zhotoviteľa v zmysle všeobecných ustanovení o náhrade škody podľa Obchodného zákonníka. Zhotoviteľ v takom prípade zodpovedá objednávateľovi za škodu, ktorú zavinil nedostatočnou kvalitou projektovej dokumentácie vo výške objednávateľom alebo treťou osobou skutočne vyčíslených nákladov potrebných na realizáciu chýbajúcich častí diela alebo nevhodne zvolených postupov, ktoré museli byť objednávateľom vykonané za účelom zabezpečenia užívania diela ako celku (ktoré bolo zhotovované podľa projektovej dokumentácie na základe tejto zmluvy). Zhotoviteľ je povinný takto vyčíslenú škodu uhradiť objednávateľovi do 30 dní odo dňa doručenia písomného vyrozumenia objednávateľa o vzniku škody, jej povahe a výške.

**IX.  
PODMIENKY VYKONANIA DIELA**

1. Zhotoviteľ sa zaväzuje, že bude pri plnení predmetu zmluvy postupovať s odbornou starostlivosťou a v súlade s rozhodnutiami, záväznými stanoviskami a vyjadreniami dotknutých orgánov štátnej správy a samosprávy a ďalších dotknutých subjektov vydaných pred, resp. v procese plnenia predmetu zmluvy, v zmysle požiadaviek objednávateľa a podmienok verejného obstarávania.
2. Dielo sa zhotoviteľ zaväzuje vyhotoviť v rozsahu a forme, aby zodpovedalo platnej slovenskej legislatíve, platným právnym predpisom a európskym a slovenským technickým normám, okrem iných najmä v súlade so Zákonom č. 50/1976 Zb. stavebným zákonom v platnom znení.
3. Súčasťou projektovej dokumentácie v zmysle čl. III. a IV. tejto zmluvy budú aj rozpočtové náklady stavby a výkaz výmer.
4. Projektová dokumentácia, ktorá je predmetom plnenia podľa tejto zmluvy bude overená autorizovanou osobou vrátane výkazu výmer a rozpočtových nákladov.
5. Zhotoviteľ je povinný bez zbytočného odkladu upozorniť na nevhodnú povahu alebo chybu veci, podkladov alebo pokynov v zmysle § 551 Obchodného zákonníka daných mu objednávateľom na vyhotovenia diela, ktoré mu bránia zhotoviť dielo riadne a včas. V opačnom prípade zodpovedá za škody, ktoré v dôsledku nesplnenia tejto povinnosti vzniknú.
6. Zmluvné strany prehlasujú, že všetky skutočnosti obchodnej, technickej alebo inej povahy, o ktorých sa zmluvné strany počas plnenia predmetu tejto zmluvy dozvedeli, sú predmetom obchodného tajomstva, podľa príslušných ustanovení Obchodného zákonníka. Zmluvné strany sa zaväzujú, že tieto informácie nepoužijú pre iné účely ako pre plnenie podmienok tejto zmluvy.

**X.**

**VLASTNÍCKE PRÁVO K DIELU A NEBEZPEČENSTVO ŠKODY NA DIELE**

1. Nebezpečenstvo škody na diele a vlastnícke právo k dielu prechádza na objednávateľa dňom podpísania odovzdávacieho a preberacieho protokolu tej ktorej časti diela oboma zmluvnými stranami.
2. V prípade, že dielo alebo jeho ktorákoľvek časť, ktorého vykonanie je predmetom tejto zmluvy spĺňa náležitosti autorského diela podľa zákona č. 185/2015 Z. z. o autorskom práve a právach súvisiacich s autorským právom (autorský zákon) v znení neskorších predpisov (ďalej len „ autorský zákon“), zhotoviteľ udeľuje objednávateľovi dňom prevzatia diela v zmysle článku VI ods. 6.3 tejto zmluvy licenciu podľa § 65 autorského zákona, a to výhradnú, neobmedzenú (bez časového a teritoriálneho obmedzenia), v rozsahu uvedenom v §19 ods. 4 autorského zákona, tak aby dielo mohol používať na vlastnú potrebu, a za týmto účelom ho poskytovať aj tretím osobám, najmä pre jeho použitie v konaní o vydanie stavebného povolenia alebo kolaudačného rozhodnutia.
3. Objednávateľ je tiež oprávnený tieto predmety duševného vlastníctva poskytnúť orgánom a organizáciám štátnej správy a územnej samosprávy pre plnenie ich úloh vo všeobecnom verejnom záujme. Zhotoviteľ zároveň udeľuje dňom prevzatia diela v zmysle čl. VI ods. 6.3 objednávateľovi súhlas na postúpenie licencie a súhlas, aby objednávateľ udelil tretej osobe súhlas na použite diela (sublicenciu) v rozsahu udelenej licencie. Zhotoviteľ udeľuje objednávateľovi licenciu bezodplatne.

**XI.**

**ZMLUVNÉ POKUTY**

1. Ak zhotoviteľ neodovzdá dielo v zmluvne dohodnutom termíne, zaplatí zmluvnú pokutu vo výške 0,5% z celkovej ceny diela za každý deň omeškania.
2. Ak zhotoviteľ neodstráni vady diela v čase dohodnutom v tejto zmluve príp. v čase písomne dohodnutom zmluvnými stranami, zaplatí zmluvnú pokutu vo výške 0,5% z celkovej ceny diela za každý deň omeškania.
3. Zaplatením zmluvnej pokuty nie je dotknutý nárok objednávateľa na náhradu škody.
4. Zhotoviteľ nie je v omeškaní v prípade, že omeškanie zhotoviteľa je spôsobené prekážkou na strane objednávateľa (napr. neskorým dodaním podkladov).
5. Ak objednávateľ nezaplatí faktúru v lehote vymedzenej touto zmluvou, zhotoviteľ je oprávnený požadovať od objednávateľa zaplatenie úroku z omeškania vo výške 0,05% z celkovej vyfakturovanej sumy za každý deň omeškania.

**XII.  
ODSTÚPENIE OD ZMLUVY, RIEŠENIE SPOROV**

* 1. Každá zo zmluvných strán môže od zmluvy odstúpiť za podmienok stanovených Obchodným zákonníkom č. 513/1991 Zb. v platnom znení.
  2. Odstúpiť od zmluvy je možné v prípade podstatného porušenia tejto zmluvy, pričom za podstatné porušenie považujú zmluvné strany najmä omeškania s plnením ich záväzkov, a to napriek písomnej výzve oprávnenej strany s poskytnutím primeranej lehoty na dodatočné splnenie záväzku povinnej strany. Účinky odstúpenia od zmluvy nastanú dňom doručenia oznámenia.
  3. Zmluvné strany sú oprávnené odstúpiť od zmluvy, ak z akéhokoľvek dôvodu nebude možné dokončiť predmet zmluvy v zmysle tejto zmluvy.
  4. Odstúpením od zmluvy zanikajú všetky práva a povinnosti zmluvných strán vyplývajúce z tejto zmluvy, okrem nárokov na náhradu škody, nárokov na zmluvné alebo zákonné sankcie a nárokov na zaplatenie ceny diela resp. časti diela, ktorá bola do odstúpenia zrealizovaná.
  5. Odstúpenie od zmluvy možno urobiť doručením písomného oznámenia o odstúpení za podmienok uvedených v tomto článku.  Účinky odstúpenia od zmluvy nastávajú dňom nasledujúcim po dní doručenia tohto oznámenia druhej zmluvnej strane.
  6. V prípade, že dôjde k predčasnému skončeniu zmluvného vzťahu z dôvodov na strane zhotoviteľa, je objednávateľ oprávnený fakturovať zhotoviteľovi zmluvnú pokutu vo výške 10 % z celkovej ceny diela.
  7. Ak dôjde k zrušeniu alebo odstúpeniu od tejto zmluvy na strane objednávateľa bez zavinenia zhotoviteľa, bude zhotoviteľ fakturovať objednávateľovi práce rozpracované ku dňu zrušenia alebo odstúpenia od zmluvy vo výške podľa rozsahu vykonaných prác na predmete zmluvy. Nárok na úhradu prác realizovaných zhotoviteľom ku dňu odstúpenia od zmluvy zostáva zhotoviteľovi zachovaný a vyúčtuje sa podľa zmluvných cien.
  8. Zmluvné strany sa dohodli, že prípadné vzájomné spory budú riešiť predovšetkým vzájomnou dohodou a až následne súdnou cestou.

# XIII. ZÁVEREČNÉ USTANOVENIA, VYŠŠIA MOC

* 1. Táto zmluva bola uzatvorená slobodne a vážne, určite a zrozumiteľne, zmluvné strany si zmluvu riadne prečítali a s jej obsahom bez výhrad súhlasia.
  2. Pre účely tejto zmluvy sa za vyššiu moc považujú prípady, ktoré nie sú závislé a ani ich nemôžu ovplyvniť zmluvné strany, napr. mobilizácia, vojna, povstanie, živelné pohromy, pandémia atď.
  3. Ak sa splnenie tejto zmluvy stane nemožným do 1 mesiaca od vyskytnutia sa vyššej moci, strana ktorá sa bude chcieť odvolať na vyššiu moc, požiada druhú stranu o úpravu zmluvy vo vzťahu k predmetu, cene a času plnenia. Ak nedôjde k dohode, má strana, ktorá sa odvolala na vyššiu moc, právo odstúpiť od zmluvy. Účinky odstúpenia nastanú dňom doručenia oznámenia o odstúpení od zmluvy.
  4. Ostatné zmluvné vzťahy touto zmluvou výslovne neupravené sa riadia príslušnými ustanoveniami Obchodného zákonníka a ostatnými právnymi predpismi Slovenskej republiky.
  5. Ak nie je možné doručiť akúkoľvek písomnosť podľa tejto zmluvy adresátovi na adresu jeho sídla uvedenú v tejto zmluve, alebo ak adresát odmietne akúkoľvek písomnosť prevziať, považuje sa písomnosť za doručenú dňom nasledujúcim po dni vrátenia sa nedoručenej písomnosti späť odosielateľovi, a to aj vtedy, ak sa adresát o tom nedozvie. Domnienka doručenia platí len v prípade, že sa písomnosť doručuje doporučene.
  6. Zmluva je vyhotovená v štyroch (4) rovnopisoch, z ktorých Objednávateľ obdrží tri (3) vyhotovenia a Zhotoviteľ jedno (1) vyhotovenie.
  7. Meniť a dopĺňať text tejto zmluvy je možné len formou písomných dodatkov, ktoré budú platné ak budú riadne potvrdené a podpísané oprávnenými zástupcami oboch zmluvných strán.
  8. Zmluvné strany sa zaväzujú, že obchodné a technické informácie, ktoré im boli zverené zmluvným partnerom, nesprístupnia tretím osobám, bez jeho písomného súhlasu, alebo tieto informácie nepoužijú na iné účely ako na plnenie podmienok tejto zmluvy.
  9. Zhotoviteľ berie na vedomie, že objednávateľ je povinnou osobou v zmysle § 2 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov a súhlasí so zverejnením tejto zmluvy na webovom sídle objednávateľa.
  10. Zhotoviteľ vyslovuje súhlas so spracovaním osobných údajov potrebných na realizáciu tejto zmluvy a súčasne vyslovuje súhlas so zverejnením svojich údajov a údajov ním oprávnených fyzických osôb. Žiadna skutočnosť, obsiahnutá v ustanoveniach tejto zmluvy, nie je predmetom obchodného tajomstva, ani povinnej mlčanlivosti, okrem skutočností zhotoviteľom výslovne označených.
  11. Táto zmluva nadobúda platnosť dňom jej podpisu oboma zmluvnými stranami. Zmluva nadobúda účinnosť dňom nasledujúcim po dni jej zverejnenia na webovom sídle Objednávateľa.
  12. Zmluvné strany po oboznámení sa s obsahom tejto zmluvy vyhlasujú, že súhlasia s jej obsahom a potvrdzujú, že táto zmluva bola spísaná na základe pravdivých údajov a nebola dohodnutá v tiesni, ani za inak jednostranne nevýhodných podmienok. Na dôkaz toho pripájajú svoje podpisy.

V Levoči dňa ...................... V ................., dňa .................

Za Objednávateľa: Mesto Levoča Za Zhotoviteľa:

.......................................................... ..........................................................

Ing. Miroslav Vilkovský, MBA Titul, meno, priezvisko

primátor mesta funkcia osoby

**Prílohy k Zmluve o dielo:**

Príloha č. 1 Cenová ponuka uchádzača